丁未正月春色已粲然露坐高風堂北觀種花
作者：陸游
朝代：宋

paragraphs: 苦寒不觧歲崢嶸，病守兀坐憂疲氓。
天風誰遣撼斗柄，便覺春色来江城。
北山賽廟見殘雪，東津送客聞新鶯。
衣裘漸減體殊健，簾幙乍捲眼爲明。
今朝天氣更佳絕，淡日微漏雲徐行。
我移胡床坐庭下，幅巾半脫笻枝横。
散關旌旗掃昨夢，少城絲竹真前生。
數株桃杏亦漫種，未去與汝聊逢迎。